正月二日游慈雲爲齡叟作
作者：陳著
朝代：宋

paragraphs: 丹霞前，慈雲頂，兩壁相看蒼鐵冷。
春風秋月一逢迎，菜碗茶甌拍香鼎。
有時話到有處無，有時瞑到入禪定。
本來僧俗不相干，氣味投時堪雋永。
九年卓錫興百廢，誰與挽之欲去猛。
我年今已七十六，師五十二亦多病。
人生契合是因緣，臨老相分重悽哽。
東湖水寬萬頃烟，風波簸弄羲娥影。
西山有寺古佛境，啼鳥落花雲水靜。
醉中覶縷醒時語，師亦兩下如何領。